
Gestionarea riscurilor trebuie subordonată în fiecare organizaţie obiectivelor stabilite. Această 
abordare permite organizației să definească şi să implementeze o strategie de gestionare a riscurilor, 
care porneşte de la conducerea organizaţiei şi este integrată în toate activităţile organizaţiei. Punerea în 
practică a strategiei trebuie integrată strategiei de activitatea a organizaţiei, în scopul asigurării 


gestionării riscurilor ca parte integrantă a modului în care este condusă organizaţia. 
Pornind de la aceste precizări, lucrarea îşi propune să prezinte registrul de riscuri şi tipurile de 
reactii la risc sau strategiile de răspuns la risc care pot fi aplicate în organizația militară. 


1. Evidenţa riscurilor identificate în organizaţia militară 


Riscurile sunt inevitabile în organizaţia mili- 
tară. După cum activităţile sau acţiunile 
desfăşurate într-o astfel de organizaţie sunt 
unice, tot aşa şi riscurile diferă de la o activitate 
la alta, de la o acţiune la alta. Gradul succesului 
organizaţiei militare rezultă şi din modul în care 
au fost controlate riscurile. Gestionarea riscurilor 
trebuie subordonată obiectivelor pe care le are 
de îndeplinit organizaţia militară care formează 
un sistem integrat, coerent şi convergent către 
obiectivele generale, astfel încât nivelurile de 
activitate să se susţină reciproc. O astfel de 
abordarea permite organizaţiei militare să defi- 
nească şi să implementeze o strategie de 
răspuns la risc care porneşte de la vârf şi este 
integrată în toate activităţile organizaţiei militare. 
Răspunsul la risc poate fi perfecţionat prin 
utilizarea experienţei şi cunoştinţelor rezultate 
din rezultatele anterioare. 

În toate organizaţiile se constată o anumită 
aversiunea faţă de risc; de acest fapt datorat 
naturii umane trebuie să ţină seama managerii, 


luând în considerare toate riscurile posibile şi 
având o evidenţă a producerii acestora. După ce 
au fost stabilite o serie de aspecte (precum: 
zonele de risc, obiectivele afectate prin posibila 
materializare a riscurilor, circumstanţele favori- 
zante apariţiei riscurilor, responsabilităţile mana- 
gerilor în gestionarea riscurilor, strategiile ce 
trebuie adoptate, măsurile de control intern) se 
procedează la completarea Registrului de ris- 
curi, documente utilizat pentru ţinerea evidenţei 
riscurilor identificate în organizaţie. 

Pentru întocmirea şi actualizarea registrului 
de riscuri se elaborează o procedură, al cărui 
scop îl constituie stabilirea unui set unitar de 
reguli pentru întocmirea şi actualizarea registru- 
lui de riscuri, precum şi pentru stabilirea respon- 
sabilităţilor ce revin persoanelor stabilite privind 
întocmirea şi actualizarea registrului de riscuri. 

Registrul de riscuri este un document inte- 
grator al gestionării riscurilor, care reflectă cir- 
cumstanţele concrete şi atitudinea managerilor 
faţă de risc, fiind folosit pentru distingerea 

riscurilor care au fost identificate. Un model al 
registrului de riscuri folosit în organizaţia militară 
poate cuprinde: codul riscului, activitatea sau 
obiectivul vizat, descrierea riscului, strategia 
adoptată pentru riscul identificat, instrumentul de 
control intern, termene, responsabilităţi etc. 
modelul prezentat în anexă nu este standard; 
acesta se poate dezvolta pentru a reflecta şi alte 
informaţii apreciate ca fiind relevante. 

Registrul de riscuri constituie sinteza infor- 
maţiilor şi deciziilor care se stabilesc în urma 
analizei riscurilor. Este necesar ca toată 
documentaţia privind riscurile să fie clasificată şi 

îndosariată astfel încât atunci când se face o 
evaluare a sistemului de management al riscu- 
rilor din organizaţie aceasta să fie la îndemână. 
După ce a fost completat, registrul de riscuri 
devine documentul prin care se atestă că în 
organizaţia respectivă (în demersul nostru 
ştiinţific organizaţia militară) s-a introdus un 
sistem de management al riscurilor şi că acest 
sistem funcţionează. Mai trebuie precizat şi 
faptul că, registrul de riscuri este documentul de 
la care porneşte orice auditor extern atunci când 
se face o evaluare independentă a riscurilor din 
cadrul organizaţiei. 


2. Tipologia strategiilor de răspuns la risc sau tipuri de reacţii la risc 


Potrivit statisticilor, realizările de succes la 
managerilor se datorează în proporţie de 50% 
cunoştinţelor de management deţinute, 30% da- 
torită cunoştinţelor acumulate în urma relaţiilor 
menținute cu tertii, cu mentorii şi colaboratorii lor 
şi 20% (acest procent reprezintă baza funda- 
mentală fără de care nu se pot realiza celelalte) 
datorită procesului de învăţământ şi instruire!. În 
diminuarea riscurilor şi reducerea impactului în 
situaţia materializării riscului o contribuţie deose- 
bită aduc strategiile de răspuns la risc, aplicabile 
în funcţie de situaţi concretă generată de risc. 

Formarea şi dezvoltarea unei atitudinii faţă 
de risc se bazează în orice organizaţie pe o 
analiză complexă, perceperea corectă a riscu- 
rilor devenind un factor determinant al formării 
atitudinii. Este un aspect evident şi în organi- 
zaţia militară, pentru că oamenii răspund la situ- 
aţiile de risc aşa cum reuşesc să le perceapă. 
Dezvoltarea unui sistem de răspuns la risc re- 
prezintă faza de acţiune din cadrul procesului de 
management al riscului în care se încearcă 
valorificarea oportunităţilor şi diminuarea rezul- 
tatelor negative?. După ce riscurile au fost iden- 
tificate şi evaluate, şi după ce s-au definit limi- 
tele de toleranţă în cadrul cărora structura este 
dispusă la un moment dat să îşi asume riscuri, 
se stabileşte strategia de răspuns la risc (reacţia 
la risc) pentru fiecare risc în parte. In general, 
pentru a da un răspuns la risc au fost formulate 
următoarele strategii (sau tipuri de reacţii la 
risc)”: evitarea riscului; transferul riscului; tratare 
(diminuarea) riscului; acceptarea riscului; moni- 
torizarea riscurilor. 


Evitarea riscului constituie încercarea de a 
elimina incertitudinea materializată prin activităţi 
sau circumstanţe, fiind cea mai uşoară şi rapidă 
tehnică de răspuns la risc în care se renunţă în 
totalitate la activitatea ameninţată de risc/riscuri. 

Această strategie este folosită în general în 
situaţia schimbării scopului ori anulării unei părţi 
a unui proiect, situaţii care pot determina pertur- 
baţii mari atât în cadrul activităţilor estimate cât 
şi a rezultatelor finale aşteptate. Adoptarea a- 
cestei strategii poate fi înţeleasă şi ca un act de 
înţelepciune din partea managerului organi- 
zatiei. 

Transferul (externalizarea) riscului se 
face către o terță parte care poate prelua gesti- 
unea organizației, de exemplu: companiile de 
asigurări şi firmele specializate în realizarea 
unor proiecte. 

În cazul transferului riscurilor către o com- 
panie de asigurări care-şi asumă o parte din 
riscuri în schimbul unui preţ reprezentat de pri- 
ma de asigurare face ca organizaţia (în cazul 
nostru organizaţia militară), să-şi poată desfăşu- 
ra activităţile, fără a mai avea grija materializării 
riscului şi a pierderilor care ar putea să apară. 
Dacă riscul se produce în condiţiile specificate 
prin contractul de asigurare, firma de asigurări 
va rambursa partea asigurată sau toate pier- 
derile suferite din cauza riscului; dacă riscul nu 
apare, firma păstrează prima de asigurare. În 
cazul în care o organizaţie încredințează reali- 
zarea unor activităţi unor furnizori externi (de 
exemplu în organizaţia militară s-au încredinţat 
furnizorilor externi activităţi precum: hrănirea, 

spălarea şi curăţarea echipamentului etc.), 
avem de-a face cu cel de-al doilea exemplu pre- 
zentat mai sus, numit şi outsourcing-ul. Numit şi 
„management al facilităţilor”, outsourcing-ul pre- 
supune utilizarea unor resurse externe pentru 
desfăşurarea unor activităţi care în mod tradi- 
tional sunt efectuate cu personal şi resurse 
aparţinând organizaţiei. Externalizarea este pri- 
vită ca un mod de a beneficia de idei sau soluţii 
noi, de practici şi tehnologii noi, dar este şi o 
modalitate de a reduce riscurile financiare şi 
operaţionale, făcându-le mai uşor de controlat. 

Tratarea (diminuarea sau atenuarea ris- 
cului) se realizează prin reducerea probabilității 
de apariţie a riscurilor prin diverse modalităţi 
cum ar fi: instruirea personalului, programarea 
corespunzătoare a activităţilor. 

Diminuarea riscului se realizează şi prin 
reducerea efectelor în cazul apariţiei riscului (de 
exemplu prin formarea unei rezerve de timp sau 
a unei rezerve de personal). Este strategia cea 
mai frecvent abordată pentru majoritatea ris- 
curilor cu care se confruntă organizaţia, a cărei 
esenţă constă în faptul că în timp ce organizaţia 
va continua să desfăşoare activităţile care gene- 
rează riscuri, aceasta ia măsuri, concretizate în 
instrumente de control intern, pentru a menţine 
riscurile în limite acceptabile (tolerabile). 

Acceptarea riscului este strategia care se 
adoptă pentru riscurile cu expunere scăzută. În 
situaţia riscurilor cu expunere medie sau mare, 
acceptarea riscului nu este o strategie adecvată, 
în astfel de cazuri opţiune trebuie temeinic justi- 
ficată. Această strategie de răspuns la risc 
trebuie însoţită, mai ales atunci când limita de 
toleranţă nu a putut fi stabilită liber, de planuri 
de gestiune a problemelor dificile care să 
abordeze tratarea impactului atunci când riscul 
se materializează. Această strategie de răspuns 
la risc poate fi de două feluri: activă — prin dez- 
voltarea unui plan de contingenţă care identifică 
strategiile alternative ce pot fi aplicate pentru a 
asigura succesul unei activităţi în cazul apariţiei 
unui risc, a unui plan de management al riscu- 
rilor sau prin crearea de rezerve de timp sau 
costuri; pasivă — prin acceptarea unui nivel 
scăzut de realizare a profitului activităţii (atunci 
când activităţile nu se îndeplinesc la timp şi la 
standardele de calitate stabilite). 

Planurile de contingență sunt axate pe 
identificarea unor strategii de răspuns înainte de 
manifestarea anumitor factori generatori de risc. 
In situaţia apariţiei riscurilor respective, echipa 


responsabilă de activitate dispune cu ajutorul 
acestor planuri, de o modalitate viabilă de răs- 
puns pentru situaţii de risc ce permit evitarea 
blocării întregii activităţi. Planurile de contin- 
genţă se întocmesc pe categorii de risc (stra- 
tegic, operaţional, calitate, securitate), precum şi 
pe procese sau proiecte. Aceste planuri de con- 
tingenţă sunt incluse în planul de management 
al riscurilor, reprezentând părţi ale acestuia, dar 
pot fi integrate şi în alte segmente ale planului 
de activitate, cum ar fi cel care asigură manage- 
mentul obiectivelor sau managementul calităţii. 

Planul de management al riscurilor este 
folosit pe tot parcursul activităţii pentru gestio- 
narea riscurilor. Acest plan include procedurile 
utilizate pentru administrarea riscurilor, persoa- 
nele răspunzătoare pentru anumite acţiuni în 
diverse domenii de risc, resursele alocate, mo- 
dul de implementare a planurilor de contingenţă 
şi modul de apreciere a rezultatelor obţinute prin 
managementul riscurilor. Poate fi formal sau 
informal, detaliat sau schematic, dar întotdea- 
una acest plan este fundamentat în funcţie de 
cerinţele activităţii. 

Rezervele de timp sau rezervele de costuri, 
numite şi rezerve manageriale sau rezerve pla- 
nificate, deşi sunt o soluţie des folosită, prezintă 
dezavantajul prelungirii inutile a duratei de exe- 
cuţie a activităţii sau dezavantajul încărcării cos- 
turilor, în situaţia în care riscul nu apare. 

Monitorizarea permanentă a riscurilor 
constituie strategia continuă de identificare a 
factorilor de risc prin care se urmăreşte urmă- 
toarele aspecte: implementarea planurilor de 
contingenţă şi de management al riscului, moni- 
torizarea schimbărilor în nivelul de risc al activi- 
tăţilor, controlul asupra nivelului de risc în orga- 
nizaţie şi monitorizarea măsurilor de control al 
riscului. În esenţă, strategia de monitorizare a 
riscurilor presupune o amânare a luării măsurilor 
de control până în momentul în care circum- 
stanţele determină o creştere a probabilității de 
apariţie a riscurilor supuse acestui tratament. In 
timp ce conceptul de acceptare (tolerare) a 
riscului aparţine civilizaţiilor greacă şi arabă, 
conceptul de monitorizare a riscului este relativ 
nou, conturându-se abia între anii 1950-1960. 


! Cf. Horea COROIU, Teoria şi practica riscului în managementul 
militar, teză de doctorat, Universitatea Naţională de Apărare 
„Carol I”, Bucureşti, 2012, p.18. 

? Cf. Carmen Nadia CIOCOIU, Managementul riscului, vol. l, 
Teorii, practici, metodologii, Editura ASE, Bucureşti, 2008, p.79. 

3 Ibidem, p.79. 

CONCLUZII: 


e În activitatea profesională, precum şi în viaţa personală, riscul nu poate fi 
eliminat complet şi acest lucru derivă din incapacitatea omului de a cunoaşte 
viitorul şi este perceput atunci când rezultatele posibile ale unor acţiuni prezintă 
un grad de incertitudine destul de semnificativ. 

Stabilirea tipului de răspuns la risc se face după ce riscurile au fost identificate 
şi evaluate şi după ce s-au definit limitele toleranţei în cadrul cărora organizaţia 
militară este dispusă, la un moment dat, să îşi asume riscuri. 

Strategia prin care se formulează răspunsul la risc reflectă atitudinea manage- 
mentului organizaţiei militare faţă de posibilele ameninţări şi eventualele opor- 
tunităţi şi se formulează în funcţie de circumstanţele concrete. Stabilirea răs- 
punsului la risc depinde de natura riscurilor privite din perspectiva posibilităţilor 
de control de care dispune organizaţia militară. În esenţă, este vorba de a 
formula un răspuns la următoarele întrebări: riscurile pot fi sau nu controlate de 
organizaţie?; dacă da, organizaţia poate controla riscurile până la un nivel 
satisfăcător?; dacă nu, organizaţia poate externaliza riscurile sau activităţile 
generatoare? 

O organizaţie militară consolidată şi eficientă, precum şi managerii acesteia se 
pregătesc pentru gestionarea riscului, asumându-l în mod raţional, în cunoştinţă 
de cauză, bazându-se pe modele şi simulări, pe diverse analize, adoptând un 
comportament proactiv capabil să influenţeze evenimentele. 


PROPUNERE: 


e Întocmirea registrului de riscuri în fiecare structură militară. 


COLOCVIU STRATEGIC este o publicaţie a Centrului de Studii Strategice de Apărare şi 
Securitate ce include rezultate ale unor cercetări în domeniu, opinii şi puncte de vedere ale 
unor specialişti din ţară, sau doctoranzi, masteranzi, din armată şi societate, implicaţi în 
cercetarea ştiinţifică din domeniul securităţii. 


Publicaţie realizată cu sprijinul Editurii Centrul de Studii Strategice de Apărare şi Securitate 
Universităţii Naţionale de Apărare „Carol I” Şos. Panduri, nr. 68-72, Sector 5, Bucureşti 
Redactor: Mihai ZODIAN Telefon: 021.319.56.04, Fax 021.319.55.93 
Supliment al revistei IMPACT STRATEGIC e-mail: cssasQunap.ro 
ISSN: 1842-8096; B: 0162/1062/2013 http//:cssas.unap.ro 


